สำหรับความหมายอื่น ดูที่ ปีย์ มาลากุล

**ปีย์ มาลากุล ณ อยุธยา** ประธานกรรมการ เครือแปซิฟิก ผู้รับสัมปทานดำเนินการ สถานีวิทยุกระจายเสียงกองทัพบก จส.100 และประธานกรรมการ บริษัท แอดวานซ์ พับลิชชิ่ง จำกัด ผู้ผลิตนิตยสารดิฉัน และ คอสโมโพลิแทน (Cosmopolitan)

ประวัติ
-------

นายปีย์ มาลากุล ณ อยุธยา เกิดเมื่อวันที่ 10 กันยายน พ.ศ. 2480 (86 ปี) เป็นบุตรชายคนรองของหม่อมหลวงปีกทิพย์ มาลากุล ปลัดกระทรวงการต่างประเทศ และเอกอัครราชทูตไทยประจำสหราชอาณาจักร กับนางชนัฏ มาลากุล ณ อยุธยา บุตรีของพระยาประกิตกลศาสตร์ (รุณชิต กาญจนวณิชย์) อดีตรัฐมนตรีว่าการกระทรวงคมนาคม นายปีย์ มาลากุล ณ อยุธยา มีพี่น้องทั้งหมด 4 คน พี่ชายคือ ปนัดดา มาลากุล ณ อยุธยา น้องชายคือ พลเอก แป้ง มาลากุล ณ อยุธยา อดีตผู้อำนวยการสถานีวิทยุโทรทัศน์กองทัพบก ช่อง 5 เสียชีวิตแล้วเมื่อวันที่ 1 ตุลาคม พ.ศ. 2565 (สมรสกับ คุณหญิงศิริรัตน์ (สกุลเดิม เอื้อวิทยา) มาลากุล ณ อยุธยา) และน้องสาวอีก 2 คน คือ คุณหญิงทิพยวดี ปราโมช ณ อยุธยา (สมรสกับ หม่อมหลวงเสรี ปราโมช มีบุตรชายชื่อ นายอชิตะ ปราโมช ณ อยุธยา) และทับทิม มาลากุล ณ อยุธยา

### การศึกษาและการงาน

นายปีย์จบการศึกษาชั้นมัธยม จากโรงเรียนกรุงเทพคริสเตียนวิทยาลัย สำเร็จการศึกษาระดับปริญญาตรีด้านการเงินและการธนาคาร จากประเทศอังกฤษ ทำงานที่ธนาคารกรุงเทพ สาขากรุงลอนดอน ประเทศอังกฤษ ระหว่าง พ.ศ. 2502 ถึง พ.ศ. 2506 และกลับเข้ามาทำงานที่สำนักงานใหญ่ กรุงเทพมหานคร ช่วงปี พ.ศ. 2506 ถึง พ.ศ. 2511 จากนั้นจึงหันมาทำงานด้านสิ่งพิมพ์ โดยเริ่มจากเป็นบรรณาธิการบริหาร หนังสือพิมพ์ประชาธิปไตย ต่อจากนายสนธิ ลิ้มทองกุล ราวปี พ.ศ. 2518 ถึง พ.ศ. 2519 หลังจากนั้นในปีเดียวกัน จึงเข้าซื้อกิจการนิตยสารดิฉัน จากนายพร สิทธิอำนวย และในปี พ.ศ. 2525 ได้จัดตั้งบริษัท แปซิฟิค และได้ทำสัมประทานจัดรายการวิทยุกับสถานีวิทยุ อสมท.

ต่อมาในปี พ.ศ. 2527 นายปีย์ ได้ทำสัญญาสัมปทานกับนายประมุท สูตบุตร ผู้อำนวยการ อสมท. จัดตั้งการเสนอข่าวในแนวใหม่ โดยมีนายสมเกียรติ และนางสาวอรุณโรจน์ มาจัดรายการข่าวตอนเช้าและตอนค่ำ โดยนายปีย์ มาลากุล ณ อยุธยา ได้ว่าจ้างนายสมเกียรติ อ่อนวิมล มาจัดรายการโทรทัศน์ของ อสมท. ตอนค่ำ และนางสาวอรุณโรจน์ เลี่ยมทอง มาจัดรายการตอนช่วงเช้าชื่อรายการรับอรุณ ดร.สมเกียรติ อ่อนวิมล อาจารย์ประจำคณะรัฐศาสตร์ จุฬาลงกรณ์มหาวิทยาลัย ก่อนนั้นนายปีย์ มาลากุล ณ อยุธยา ได้ก่อตั้ง บริษัท แปซิฟิค อินเตอร์คอมมิวนิเคชั่น จำกัด เข้าไปปรับปรุงการนำเสนอข่าวภาคค่ำประจำวัน ทางไทยทีวีสีช่อง 9 อ.ส.ม.ท. ทั้งรูปแบบการนำเสนอ และเนื้อหาข่าว ให้เป็นรูปแบบสมัยใหม่ ไม่น่าเบื่อหน่าย

จากนั้นในปี พ.ศ. 2534 นายปีย์ทำสัญญาสัมปทานกับกรมการทหารสื่อสาร เพื่อจัดตั้งสถานีวิทยุข่าวสาร และการจราจร ให้ชื่อว่า *จส.100* ช่วงเดียวกันนั้น ได้ก่อตั้ง *ศูนย์ข่าวแปซิฟิก* เพื่อผลิตข่าวต้นชั่วโมงให้กับสถานีวิทยุกระจายเสียงกองทัพบก (ปัจจุบัน สถานีวิทยุกระจายเสียงกองทัพบกเรียกคืนเวลากลับไปผลิตเอง)

ในวันที่ 29 ธันวาคม พ.ศ. 2557 ได้รับตำแหน่งกรรมการบริหารมูลนิธิโรคไตแห่งประเทศไทย

### ถูกพาดพิงทางการเมือง

ในช่วงวิกฤตการณ์การเมืองไทย พ.ศ. 2548–2553 นายปีย์กล่าวกับนายประมวล รุจนเสรี ผู้เขียนหนังสือ *พระราชอำนาจ* อ้างว่า พระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร มีพระราชดำรัสในทำนองว่า ทรงอ่านหนังสือเล่มดังกล่าว และโปรดอย่างยิ่ง เนื่องจากเขียนได้ดีและถูกต้อง พร้อมทั้งยังอ้างต่อไปอีกว่า รับสั่งให้เชิญกระแสพระราชดำรัสดังกล่าว ลงในบทอาเศียรวาทของหนังสือ อนึ่ง หนังสือพระราชอำนาจนี้ เป็นที่แพร่หลายในขณะนั้น โดยมีเนื้อหาเกี่ยวกับพระราชอำนาจของพระมหากษัตริย์ ตั้งแต่ในระบอบสมบูรณาญาสิทธิราชย์จนถึงระบอบราชาธิปไตยภายใต้รัฐธรรมนูญ

เครื่องราชอิสริยาภรณ์
---------------------

* พ.ศ. 2535 –  เครื่องราชอิสริยาภรณ์จุลจอมเกล้า ชั้นที่ 3 ตติยจุลจอมเกล้าวิเศษ (ต.จ.ว.)

อ้างอิง
-------

1. 1 2  ข้อมูลบุคคล ปีย์ มาลากุล ณ อยุธยา
2. ↑  ปีย์ มาลากุล ณ อยุธยา นักคิดคนหนึ่ง นิตยสารผู้จัดการ, สิงหาคม 2544
3. ↑  "ประวัติสถานีวิทยุ จส.100". คลังข้อมูลเก่าเก็บจากแหล่งเดิมเมื่อ 2011-11-16. สืบค้นเมื่อ 2009-03-29.
4. ↑  บทอาเศียรวาทของหนังสือพระราชอำนาจ เก็บถาวร 2009-04-02 ที่ เวย์แบ็กแมชชีน โดยนายประมวล รุจนเสรี
5. ↑  สมัครฉุนถูกไอ้หัวเถิกเล่นงาน
6. ↑  หมักซัด‘ไอ้หัวเถิก’อีก ปล่อยข่าว‘อัปมงคล’ ตัวต้นเหตุ‘ดึงฟ้าต่ำ’ ปั่นป่วนจนสถาบันเสีย
7. ↑  ราชกิจจานุเบกษา, ประกาศสำนักนายกรัฐมนตรี เรื่อง พระราชทานเครื่องราชอิสริยาภรณ์ เล่ม 109 ตอนที่ 59 วันที่ 5 พฤษภาคม 2535